โตโยต้า เผยตลาดรวมรถยนต์ในประเทศ พ.ค. มียอดขาย 56,942 คัน ลดลง 18.3%
โตโยต้า เผยตลาดรวมรถยนต์ในประเทศ พ.ค. มียอดขาย 56,942 คัน ลดลง 18.3%
26 มิ.ย. 2558

นายวุฒิกร สุริยะฉันทนานนท์ ผู้ช่วยกรรมการผู้จัดการใหญ่อาวุโส บริษัท โตโยต้า มอเตอร์ ประเทศไทย จำกัด เปิดเผยว่า ตลาดรถยนต์เดือนพฤษภาคม 58 ว่า มีปริมาณการขาย 56,942 คัน ลดลง 18.3% เมื่อเทียบกับช่วงเดียวกันของปีที่ผ่านมา ตลาดรถยนต์นั่งมีอัตราการเติบโตลดลง 21.1% ตลาดรถยนต์เพื่อการพาณิชย์มีอัตราการเติบโตลดลง 16.2% เนื่องจากภาระหนี้ครัวเรือนที่ยังอยู่ในระดับสูง รวมทั้งสถาบันทางการเงินที่ยังคงเข้มงวดในการอนุมัติสินเชื่อ ประกอบกับกำลังซื้อที่ยังไม่ขยายตัวอันเป็นผลมาจากรายได้เกษตรกรที่ทรงตัวในระดับต่ำ ทำให้สภาพคล่องในระบบและการใช้จ่ายของภาคครัวเรือนลดลง
ขณะที่ ตลาดรถยนต์สะสม 5 เดือน มีปริมาณการขาย 308,787 คัน ลดลง 15.9% เมื่อเทียบกับช่วงเวลาเดียวกันของปีที่ผ่านมา โดยตลาดรถยนต์นั่งมีอัตราการเติบโตลดลง 16.7% ตลาดรถยนต์เพื่อการพาณิชย์มีอัตราการเติบโตลดลง 15.3% อัตราการเติบโตของยอดขายสะสมส่งสัญญาณชะลอตัวต่อเนื่อง เป็นผลจากการความกังวลต่อภาวะเศรษฐกิจที่ยังฟื้นตัวไม่เต็มที่ ทำให้ทั้งภาคธุรกิจและครัวเรือน ระมัดระวังเรื่องการลงทุนและใช้จ่าย
สำหรับตลาดรถยนต์ในเดือนมิถุนายน มีแนวโน้มทรงตัว ถึงแม้ว่าการเร่งลงทุนจากโครงการของภาครัฐจะมีผลในเชิงบวกต่อภาพรวมของการกระตุ้นเศรษฐกิจภายในประเทศ แต่อย่างไรก็ตามดัชนีความเชื่อมั่นของผู้บริโภคเดือนพฤษภาคมยังคงปรับตัวลง จากความกังวลต่อความไม่แน่นอนของสภาวะเศรษฐกิจโลกที่เป็นปัจจัยเชิงลบให้การส่งออกยังไม่ฟื้นตัวเต็มที่ ส่งผลกระทบให้การลงทุนของภาคเอกชนยังคงชะลอตัว ทำให้แนวโน้มตลาดรถยนต์ในเดือนมิถุนายนยังอยู่ในสภาวะทรงตัว